32011R0957
L 249/6
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 957/2011
od 26. rujna 2011.
o izmjeni Uredbe (EZ) br. 1272/2009 u pogledu otkupa i prodaje maslaca i obranog mlijeka u prahu
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 43. točke (d), (f) i (j) u vezi s njezinim člankom 4.,
budući da:
(1)
U skladu s člankom 4. stavkom 1. točkom (b) Uredbe Komisije (EZ) br. 884/2006 od 21. lipnja 2006. o određivanju detaljnih pravila za primjenu Uredbe Vijeća (EZ) br. 1290/2005 u vezi s financiranjem interventnih mjera u obliku javnog skladištenja koje vrši Europski fond za jamstva u poljoprivredi (EFJP) te vođenjem računovodstva za mjere javnog skladištenja koje vrše agencije za plaćanje država članica (2), EFJP na temelju paušalnih iznosa financira izdatke fizičkih mjera iz Priloga V. toj Uredbi, pod uvjetom da odgovarajući izdaci nisu utvrđeni mjerodavnim sektorskim poljoprivrednim zakonodavstvom.
(2)
Paušalni iznosi koji su bili utvrđeni za 2010. i o kojima su bile obaviještene države članice izračunati su na temelju pravila koja su se primjenjivala prije 1. ožujka 2010. Na taj su se datum za sektor mlijeka počela primjenjivati pravila o interventnom otkupu i prodaji proizvoda, kao i nova pravila o troškovima koje snose interventne agencije i subjekti, kako su utvrđena Uredbom Komisije (EU) br. 1272/2009 od 11. prosinca 2009. o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije (3).
(3)
Kako bi se ta situacija uzela u obzir u odnosu na prodaju, Uredbom Komisije (EU) br. 569/2010 od 29. lipnja 2010. o odstupanju od Uredbe (EU) br. 1272/2009 u pogledu prodaje maslaca i obranog mlijeka u prahu putem nadmetanja predviđenog Uredbom (EU) br. 443/2010, odnosno Uredbom (EU) br. 447/2010 (4), uvedeno je odstupanje od Uredbe (EU) br. 1272/2009 u odnosu na relevantna pravila za prodaju maslaca i obranog mlijeka u prahu putem nadmetanja za ponude dostavljene do 21. rujna 2010.
(4)
Kako bi se osiguralo dovoljno vremena za daljnje ispitivanje jedinstvene primjene pravila o troškovima koje snose interventne agencije i subjekti u vezi s interventnim otkupom i prodajom maslaca i obranog mlijeka u prahu, odstupanje uvedeno Uredbom (EU) br. 569/2010 produženo je do kraja računovodstvene godine 2011. Uredbom Komisije (EU) br. 826/2010 od 20. rujna 2010. o odstupanju od Uredbe (EU) br. 1272/2009 u pogledu otkupa i prodaje maslaca i obranog mlijeka u prahu (5).
(5)
Na terenu je obavljena provjera fizičkih operacija koje se obavljaju pri otpremi maslaca i obranog mlijeka u prahu iz interventnog skladišta. Provjera je pokazala da se prijenos proizvoda iz skladišnog odjeljka i potom utovar u vozila moraju smatrati jednom operacijom. Također je pokazala da troškove prijenosa proizvoda iz skladišnog odjeljka nije primjereno razdvajati od troška utovara u vozilo. Isto vrijedi i kad se proizvodi isporučuju u interventno skladište, istovaruju iz vozila i prenose u skladišni odjeljak. Stoga je potrebno izmijeniti Uredbu (EU) br. 1272/2009 kako bi se uzela u obzir navedena situacija i osigurala usklađenost s Uredbom (EZ) br. 884/2006.
(6)
Kako bi se osigurao kontinuitet primjene, ova bi se Uredba trebala početi primjenjivati sljedećeg dana od dana prestanka važenja Uredbe (EU) br. 826/2010.
(7)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EU) br. 1272/2009 mijenja se kako slijedi:
1.
U članku 28. stavku 3. treći se podstavak zamjenjuje sljedećim:
„Troškove koji nastanu pri istovaru maslaca ili obranog mlijeka u prahu na utovarno-istovarnoj rampi skladišta snosi agencija za plaćanja.”
2.
U članku 42. stavku 1. točka (e) zamjenjuje se sljedećim:
„(e)
navedena je ponuđena cijena u eurima po jedinici mjere, zaokružena na najviše dva decimalna mjesta, bez PDV-a, i to:
i.
u slučaju žitarica i riže, za proizvod utovaren u prijevozno sredstvo;
ii.
u slučaju maslaca ili obranog mlijeka u prahu, za proizvod isporučen na paletama do utovarno-istovarne rampe skladišta ili, prema potrebi, isporučen na paletama utovarenim na prijevozno sredstvo ako je riječ o kamionu ili željezničkom vagonu; ili
iii.
za ostale proizvode isporučene do utovarno-istovarne rampe skladišta;”.
3.
U članku 52. stavak 1. zamjenjuje se sljedećim:
„1. Pri otpremi iz skladišta interventna agencija osigurava da se, u slučaju isporuke izvan skladišta, maslac i obrano mlijeko u prahu pripreme na paletama na utovarno-istovarnoj rampi skladišta te da se utovare na prijevozno sredstvo ako je riječ o kamionu ili željezničkom vagonu. S tim povezane troškove snosi agencija za plaćanja.”
4.
U članku 52. stavku 3. prva se rečenica zamjenjuje sljedećim:
„Troškove slaganja tereta i skidanja s paleta plaća kupac maslaca ili obranog mlijeka u prahu.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. listopada 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. rujna 2011.